Dominique Crenn

**Dominique Crenn** a zo ur vestrez-keginerez vreizhat ganet e 1965 e Saint-Germain-en-Laye (Bro-C'hall), staliet e San Francisco (SUA). Ar vaouez kentañ eo o kaout teir steredenn Michelin er Stadoù-Unanet, evit he freti *Atelier Crenn*.

## Buhez
Ganet e voe d'ar 7 a viz Ebrel 1965, advugelet e voe d'an oad a 18 viz gant ur c'houblad Bretoned, Allain ha Louise Crenn. He zad a zo ur politikour ha rener Kreizenn Stummañ Koskor ar c'humunioù e Pariz. Merourez e oa he mamm ha lakaat a reas he merc'h d'ober anaoudegezh gant ar boued indian, sinaat, japanat ha vietnamat. Mont a rae ingal da zebriñ e pretioù steredennet gant he zad hag ur mignon barner war ar c'heginañ evit An Telegramm. Ober a reas un aotreegezh en ekonomiezh ha goude ur master e Business Etrebroadel.

E 2009 e teuas an aktourez stadunanat Maria Bello da vezañ he mignonez. Div c'hevellez he deus, Olivia ha Charlotte, ganet e 2014 eus un darempred kent. Dimeziñ a reas gant Maria Bello e Mec'hiko d'ar 14 a viz Mae 2024. Goulennet e voe an divors gant Maria Bello e miz Mae 2025.

## Resped
Mont a reas da San Francisco pa oa 21 bloaz.

N'he doa ket graet studioù war ar c'heginañ met kregiñ a reas da labourat war an dachenn-se hag ar c'heginer Jeremiah Tower a roas he chañs dezhi er preti Stars. Lavaret e veze dezhi gantañ peseurt meuz e tlee aozañ, met hep rekipe.

Goude daou vloaz ez eas da labourat er *Campton Place*, e San Francisco c'hoazh, ha goude er *Yoyo Bistro* eus ar *Miyako Hotel*.

E 1997 e oa e penn preti al leti *Intercontinental* e Djakarta en Indonezia, o tont da vezañ mestrez-keginerez kentañ ar vro. Distreiñ a reas d'ar Stadoù-Unanet evel *"chief executive"* ar *Manhattan country Club*, e Manhattan Beach e Los Angeles, ha goude en *Adobe Restaurant and Lounge* e Santa Monica, e Kalifornia c'hoazh, a-raok bezañ tutaet gant an *Intercontinental Hotel* e 2008 evit e breti *Luce* e San Francisco.

E 2011 e tigoras he freti : *L’Atelier Crenn* e San Francisco. Eno eo bet adijinet ha desteriet keginerezh Bro-C'hall ganti, dre al legumaj hag ar boued-mor peurgetket. He steredenn gentañ he doa bet bloaz goude, he eil e 2014, o tont da vezañ ar vaouez kentañ o kaout div steredenn ar sturlevr Michelin er Stadoù-Unanet. E 2015 e tigoras *Petit Crenn* e San Francisco, hag a ginnig ur gartenn diazezet war keginerezh Breizh, gant kalz pesked.

E 2016 e voe dilennet gwellañ maouez mestrez-keginerez ar bed gant *"The World’s 50 Best restaurant awards"*. Dilennet e voe *Petit Crenn* da wellañ preti nevez er memes bloaz.

D'an 13 a viz Meurzh 2018 e tigoras ar *Bar Crenn* e San Francisco. Un davarn hag a ginnig gwinoù gall eo, tost d'an atebegezh endroel, gant rekipeoù mistri-geginerien c'hall evel Alain Ducasse pe Guy Savoy.

E dibenn 2018 e voe roet da *Atelier Crenn* e drede steredenn gant Michelin, un dra dibar evit ur vaouez er Stadoù-Unanet.

Digeriñ a reas he freti kentañ e Paris e 2023, *Golden Poppy*, e-barzh al leti *La Fantaisie* en IXvet arondisamant.

D'an 28 a viz Gwengolo 2023 e teuas er-maez he levr *Mémoires d'une cheffe rebelle* embannet gant Cherche Midi.

E 2023 e resevas ur *"Victoire de la Bretagne"*.

E 2024 ez eas e-barzh juri 15vet koulzad an abadenn skinwel *[[Top Chef]]* goude bezañ bet pedet en abadennoù kent e 2015 hag e 2022.

## Daveoù